《白鱼得蟫字七排》
清代·吕阳泰

白鱼生长傍书林，尔雅虫名亦纪蟫。几许词源供活泼，都将学海任浮沉。

餐馀六籍肠回乙，饱尽千章腹有壬。青简穿来污不染，缁帷走去涅难侵。

银钩篆古吞应惯，铁网诗工漏岂禁。或跃或潜文浪阔，以游以泳墨池深。

编依蒲碧疑芹藻，焚借芸香代釜鬵。修到神仙凡骨换，嫏嬛福地恣研寻。

作者简介：吕阳泰，清道光年间（1821～1850）人士。生平不详。以下诗作收录于徐宗干编，海东书院刊印之《瀛州校士录》。